โครงการในอนาคต (Future Plan)

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน)
เป็นบริษัทที่ทำธุรกิจการผลิตและการจัดจำหน่ายสื่อสิ่งพิมพ์เกือบทุกชนิด (ยกเว้นหนังสือพิมพ์รายวัน)
ได้ถือเอาปี 2546 เป็นปีต่อเนื่องของแผนพัฒนาธุรกิจของบริษัทฯ เรื่อยมา และบริษัทฯ
ได้กำหนดวิสัยทัศน์ในการดำเนินงานและโครงการในอนาคตสำหรับปี 2550 ดังนี้

1.  บริษัทจะทำธุรกิจในเขตภูมิศาสตร์ประเทศไทยและใช้ภาษาไทยเป็นหลัก
    เน้นการขยายฐานตลาดผู้อ่าน ในประเทศจากจำนวนผู้อ่านประมาณ 2 ล้านคน
    (ในจำนวนนักอ่านประมาณ 6 ล้านคน หรือ 10% ของประชากรปัจจุบัน)
    ให้สามารถขยายเพิ่มอีก 5 เท่าตัว ใน 10 ปีข้างหน้า
    ทั้งนี้โดยคาดหมายว่าความจำเป็นและความต้องการของสังคมในอนาคตจะเพิ่มผู้อ่านขึ้นอีก 5
    เท่าตัว ใน 10 ปีข้างหน้าด้วยเช่นกัน

2.  บริษัทจะนิยามความหมายของผลิตภัณฑ์ของบริษัทใหม่จาก “สื่อสิ่งพิมพ์” เป็น “สื่อการอ่าน”
    ซึ่งจะมีความหมายตรงและสอดคล้องกับเทคโนโลยีและการตลาดในอนาคต

3.  บริษัทจะให้ความสำคัญต่อการลงทุนใน “เนื้อหา” ของ “สื่อการอ่าน”
    อันจะนำการเปลี่ยนแปลงของบริษัทจาก “Printing Business” ไปสู่ “Content
    Business”

4.  บริษัทจะให้ความสำคัญแก่การพัฒนาทรัพยากรบุคคลที่มีอยู่
    ตลอดจนการสรรหาคนรุ่นใหม่ที่มีคุณภาพเข้ามาร่วมงานให้มากขึ้นและชดเชยพนักงานที่เกษียณอายุ

5.  บริษัทจะให้ความสำคัญและลงทุนในการพัฒนาทางด้าน IT
    และพัฒนาทุกกิจกรรมของบริษัทด้วยเครือข่าย IT และฐานข้อมูลเดียวกัน

6.  บริษัทจะปรับทิศทางการบริหารจัดการจากแบบ “รวมศูนย์” ไปสู่ “การกระจายอำนาจ”
    ให้มีหน่วยธุรกิจที่สร้างรายได้และบริหารอย่างเป็นอิสระ แต่เชื่อมโยงเป็นเครือข่ายด้วยระบบ
    IT และปรัชญาการดำเนินงานที่เป็นเอกภาพ

7.  บริษัทจะพิจารณาแสวงหาแหล่งเงินเพื่อการลงทุนที่เหมาะสม ทั้งจากภาคการเงินธนาคาร
    ภาคตลาดหลักทรัพย์ และภาคตลาดตราสารต่างๆ
    ทั้งนี้โดยคำนึงถึงการได้ประโยชน์สูงสุดในการทำธุรกิจร่วมกับนานาประเทศ
    คำนึงถึงอธิปไตยของสังคมไทยในธุรกิจสื่อ คำนึงถึงแนวพระราชดำริแบบเศรษฐกิจพอเพียง
    และคำนึงถึงความน่าเชื่อถือและประโยชน์ที่ผู้ลงทุนจะได้รับ

8.  บริษัทจะลงทุนเพิ่มเติมในทั้ง 3 สายงานธุรกิจหลัก ได้แก่

    1.  สายธุรกิจสำนักพิมพ์

  ด้านนิตยสาร บริษัทฯ ได้วางแผนเพื่อขยายตลาดผู้อ่านด้วยการนำเสนอนิตยสารใหม่อีกหนึ่งฉบับ
  คือ “InStyle” กลุ่มนิตยสารผู้หญิง High-end ที่ได้รับความนิยมสูงสุดอันดับ 1
  ในสหรัฐอเมริกา ที่เป็นแรงบันดาลใจให้ผู้หญิงได้ค้นพบและแสดงออกถึงสไตล์ของตนเอง
  โดยได้รับลิขสิทธิ์จากกลุ่มบริษัท Time Inc. และนำมาจัดทำเป็นฉบับภาษาไทย
  ซึ่งยังเป็นช่องว่างทางการตลาดที่ยังไม่มีนิตยสารใดทำตลาดอยู่ในปัจจุบัน

  หนังสือเล่ม ด้วยการใส่ใจ และให้ความสำคัญกับกลุ่มผู้อ่าน บริษัทฯ
  จึงมุ่งสร้างสรรค์ความสุขคู่กับความรู้ ที่ครอบคลุมทุกความต้องการอย่างยั่งยืน
  ภายใต้นโยบายสำนักพิมพ์ที่มุ่งจัดพิมพ์หนังสือเล่มหลากหลายแนวที่ให้คุณค่าสาระและความบันเทิงแก่ผู้อ่าน
  โดยขานรับนโยบายหลักของบริษัทฯ “เราทำงานเพื่อความสุขและความรุ่งโรจน์ของสังคม”
  ด้วยความชำนาญมานานกว่า 30 ปี บริษัทฯ ได้สร้างความความได้เปรียบทางการแข่งขัน
  โดยผลิตหนังสือคุณภาพให้ครอบคลุมทุกความต้องการของนักอ่านทุกเพศทุกวัย
  เพื่อสร้างนักอ่านให้กับสังคมไทยในอนาคต โดยในปี 2550 บริษัทฯ ได้วางแผนการตลาดเชิงรุก
  เพื่อกระตุ้นให้กลุ่มเป้าหมายสนใจและรักการอ่านมากยิ่งขึ้น ด้วยการจัดกิจกรรมต่าง ๆ
  อย่างต่อเนื่อง

  ในปี 2550 บริษัทฯ
  มีความมุ่งมั่นในการนำเสนอและคัดสรรหนังสือที่ดีผลิตออกมาจำหน่ายอย่างต่อเนื่อง
  โดยเฉพาะหนังสือในกลุ่มเด็ก เยาวชน และหนังสือธรรมะ
  เพื่อตอกย้ำจุดยืนในการสร้างนักอ่านรุ่นเยาว์
  ควบคู่ไปกับการสร้างสรรค์ให้สังคมไทยให้ดีงามและมีศีลธรรม

  ธุรกิจท่องเที่ยวและอบรมสัมมนา ธุรกิจดังกล่าวเป็นส่วนต่อเชื่อมจากเนื้อหา (Content)
  ที่ได้นำเสนอในรูปแบบต่าง ๆ เกี่ยวกับสถานที่ท่องเที่ยว เช่น ในรูปแบบของนิตยสารและสื่อต่าง
  ๆ
  ทำให้เกิดแรงบันดาลใจและอยากมีโอกาสไปสัมผัสบรรยากาศของสถานที่จริงในรูปแบบการท่องเที่ยวให้กับองค์กรและบุคคลต่าง
  ๆ ภายใต้แนวคิด “The ultimate experience with Amarin Tour”
  โดยนำเสนอโปรแกรมทัวร์หลากหลายรูปแบบที่พร้อมตอบสนองทุกความสนใจ อาทิ
  ทัวร์ประวัติศาสตร์ และศิลปวัฒนธรรม ทัวร์สุขภาพ กูร์เม่ทัวร์ ทัวร์ผจญภัย เป็นต้น

  นอกจากนี้เนื้อหาที่นำเสนอเกี่ยวกับอาหารและสุขภาพ ศิลปะและความสวยงาม
  ก่อให้เกิดการพัฒนาต่อยอดกิจกรรมอบรมหลักสูตรต่าง ๆ
  สำหรับท่านผู้อ่านและประชาชนที่สนใจโดยทั่วไป ภายใต้คอนเซ็ปท์ “Learning for Better
  Living” เพื่อให้ความรู้ ฝึกทักษะ และงานฝีมือต่าง ๆ ทั้งในทางวิชาชีพ
  กิจกรรมความรู้เพื่อผ่อนคลาย โดยวิทยากรผู้มีความรู้ตลอดจนสามารถนำไปใช้ให้เป็นประโยชน์
  เพื่อพัฒนาฝีมือและส่งเสริมอาชีพ หรือเป็นงานอดิเรก อีกทั้งยังเป็นการสร้างความสุข สนุกสนาน
  เพลิดเพลิน กับการใช้เวลาว่างให้ได้ประโยชน์และคุ้มค่า

  งานแฟร์ จากการจัดงานผ่านมา 7 ปี สามารถกล่าวได้ว่า
  งานแฟร์ที่เกี่ยวกับบ้านและสวนที่ใหญ่ที่สุดและตรงใจทั้งผู้เข้าชมงานและผู้แสดงสินค้ามากที่สุดแห่งปีคือ
  งานบ้านและสวนแฟร์ โดยในปี 2550 ถูกจัดขึ้นภายใต้คอนเซ็ปท์ “แตกต่างอย่างกลมกลืน”
  (Harmony of Difference Tones)” จัดขึ้น ณ ชาเลนเจอร์ อิมแพคเมืองทองธานี วันที่
  30ตุลาคม ถึง 4 พฤศจิกายน 2550 รายการโทรทัศน์ Content Business
  จัดเป็นเป้าหมายสำคัญของบริษัท ประกอบกับการสั่งสมประสบการณ์ในการทำรายการโทรทัศน์ชื่อ
  “คลับสุขภาพ” ทางสถานีโทรทัศน์สีกองทัพบกช่อง 7 ทุกวันพฤหัสบดี เวลา 16.15 และในปี
  2549 ได้จัดทำรายการโทรทัศน์เพิ่มอีก 1 รายการคือ รายการบ้านและสวน
  ออกอากาศทุกวันอาทิตย์ เวลา 15.00 น. –15.30 น ทางสถานีโทรทัศน์ช่อง 9 (อ.ส.ม.ท.)
  โดยออกอากาศตอนแรกเป็นปฐมฤกษ์เมื่อวันที่ 4 กุมภาพันธ์ 2549
  ปัจจุบันได้ย้ายเวลาออกอากาศเป็นทุกวันเสาร์เวลา 11.00 -11.30 น.

  ในปี 2550 บริษัทฯ ได้วางแผนเพื่อตกย้ำความเป็นผู้นำ Content
  และต่อยอดธุรกิจด้วยการนำเสนอรายการโทรทัศน์เพิ่มขึ้นอีก 1 รายการ
  พร้อมกันนี้ได้พิจารณาสภาพเศรษฐกิจ และการใช้จ่ายในการโฆษณาไปพร้อมกัน

  8.2 สายธุรกิจโรงพิมพ์

คุณภาพของงานเป็นหัวใจสำคัญของโรงพิมพ์
ปัจจุบันผลงานระดับคุณภาพสูงจำนวนมากได้จัดทำและจัดพิมพ์ ณ โรงพิมพ์แห่งนี้ ในด้านการผลิต
บริษัทฯ มีแผนการที่จะนำเครื่องจักรและอุปกรณ์ที่มีความทันสมัยในด้านเทคโนโลยีการผลิตใหม่ ๆ
เข้ามาเพิ่มเติม และทดแทนตามระยะเวลาที่เหมาะสมและต่อเนื่องตลอดเวลา
เพื่อเพิ่มขีดความสามารถในการรองรับ ปริมาณงานผลิตของสายธุรกิจ สำนักพิมพ์
และสายธุรกิจโรงพิมพ์ที่มีเพิ่มมากขึ้นทุกวัน ในปี 2548 บริษัทฯ ได้ติดตั้งเครื่องพิมพ์ สี่สี
พร้อมอุปกรณ์พิเศษ แบบ Full Option เพิ่มอีก 3 เครื่อง
ทำให้สามารถทำการผลิตงานพิมพ์ควบคู่ไปกับเครื่องพิมพ์ชุดเดิมได้อย่างมีประสิทธิภาพ
อีกทั้งได้ติดตั้งระบบคอมพิวเตอร์ขนาดใหญ่ พร้อมเครือข่ายความเร็วสูงพิเศษ
เพื่อเพิ่มขีดความสามารถในการออกแบบ จัดวางหน้าให้มีความสะดวก รวดเร็ว
สามารถรองรับความต้องการได้มากขึ้น

ในปี 2550 บริษัทฯ ดำเนินการติดตั้ง ระบบซอฟแวร์ ERP (Enterprise Resource
Planning) ซึ่งเป็นระบบข้อมูลบริหาร ที่ใช้ในการวางแผนที่ซับซ้อนได้อย่างมีประสิทธิภาพ
สำหรับการบริหารควบคุมและเชื่อมโยงระบบการทำงานทุกส่วน ตลอดทั้งองค์กรเข้าด้วยกัน
อันจะนำมาซึ่งการปรับปรุงประสิทธิภาพการทำงานตลอดสายการผลิต (Process Improvement)
เป็นการเพิ่มศักยภาพในการใช้ทรัพยากรและเครื่องจักรอย่างคุ้มค่า (Maximized Resources
Utilization) เพื่อให้การบริหารงานนำไปสู่การผลิตสิ่งพิมพ์ที่มีคุณภาพสูง ในราคาต้นทุนที่ต่ำที่สุด
(Minimized Cost) และเกิด Value Chain เกิดปฏิสัมพันธ์ที่ดี ระหว่าง ห่วงโซ่ธุรกิจ
และหน่วยงานต่าง ๆ ทั้งในองค์กร และบริษัทในเครือ ซึ่งรวมถึง ลูกค้า และ Suppliers
ทำให้แต่ละส่วนงาน สามารถทำงานร่วมกันได้อย่างมีประสิทธิภาพ ด้วยข้อมูลเดียวกันที่เป็นปัจจุบัน
(Real Time)